CELEX: 32015D1388
Language: et
Date: 2015-08-07 00:00:00
Title: Nõukogu otsus (EL) 2015/1388, 7. august 2015, seisukoha kohta, mis võetakse Euroopa Liidu nimel relvakaubanduslepingu osalisriikide konverentsil selle kodukorra eelnõu küsimuses

13.8.2015   
            
            
               ET
            
            
               Euroopa Liidu Teataja
            
            
               L 214/26
            
         NÕUKOGU OTSUS (EL) 2015/1388,
   7. august 2015,
   seisukoha kohta, mis võetakse Euroopa Liidu nimel relvakaubanduslepingu osalisriikide konverentsil selle kodukorra eelnõu küsimuses
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 114 ja artikli 207 lõiget 3 koostoimes artikli 218 lõikega 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Relvakaubandusleping jõustus 24. detsembril 2014 ning selle on ratifitseerinud 26 liikmesriiki. Liit ei ole relvakaubanduslepingu osaline.
            
         
               (2)
            
            
               Vastavalt relvakaubanduslepingu artiklile 17 kutsub artikli 18 alusel moodustatud ajutine sekretariaat hiljemalt ühe aasta jooksul pärast lepingu jõustumist kokku osalisriikide konverentsi. Oma esimesel istungjärgul, mis toimub 24.–27. augustil 2015, võtab osalisriikide konverents konsensuse alusel vastu oma kodukorra.
            
         
               (3)
            
            
               Mõned relvakaubanduslepingu sätted puudutavad küsimusi, mis kuuluvad liidu ainupädevusse, sest need kuuluvad ühise kaubanduspoliitika kohaldamisalasse või mõjutavad siseturu reegleid tavarelvastuse ja lõhkeainete edasitoimetamise kohta.
            
         
               (4)
            
            
               Osalisriikide konverentsil tuleb muu hulgas läbi vaadata relvakaubanduslepingu rakendamine, arutada soovitusi selle rakendamiseks ja toimimiseks ning võtta need vastu, arutada relvakaubanduslepingu tõlgendamisel tekkivaid küsimusi ning seal võidakse arutada selle muudatusi. Osalisriikide konverentsi kodukord reguleerib selle tööd ja otsusetegemist, sealhulgas seoses küsimustega, mis kuuluvad liidu ainupädevusse. Seepärast tuleb konverentsi kodukorda pidada õiguslike tagajärgedega aktiks aluslepingu artikli 218 lõike 9 tähenduses.
            
         
               (5)
            
            
               Vastavalt sellele peaks liidu seisukoha relvakaubanduslepingu osalisriikide konverentsi kodukorra vastuvõtmise küsimuses kindlaks määrama nõukogu ning seejärel peaksid seda seisukohta väljendama liidu huvides ühiselt tegutsevad liikmesriigid.
            
         
               (6)
            
            
               Osalisriikide konverentsi esimese istungjärgu raames peaksid liikmesriigid käesoleva otsuse rakendamisel tegema tihedat koostööd ja koordineerima oma tegevust üksteisega ja komisjoniga,
            
         ON VASTU VÕTNUD KÄESOLEVA OTSUSE:
   Artikkel 1
   1.   24.–27. augustil 2015 toimuval esimesel istungjärgul liidu nimel vastu võetav seisukoht konverentsi kodukorra küsimuses on kooskõlas käesoleva otsusega, sealhulgas selle lisaga, ning seda väljendavad liikmesriigid, tegutsedes ühiselt liidu huvides.
   2.   Liidu ainupädevusse kuuluvates küsimustes on relvakaubanduslepingu osalisriikidest liikmesriikidel luba võtta vastu kodukord, tegutsedes ühiselt liidu huvides.
   3.   Käesoleva otsuse rakendamisel teevad liikmesriigid tihedat koostööd ja koordineerivad oma tegevust üksteisega ja komisjoniga.
   Eelkõige, kui kohapeal tehakse ettepanekuid küsimustes, mille suhtes liit ei ole veel seisukohta võtnud ja mis kuuluvad liidu ainupädevusse, määratakse liidu seisukoht asjaomase ettepaneku suhtes kindlaks esimeses lõigus kirjeldatud koordineerimise abil, sealhulgas kohapeal enne asjaomase ettepaneku suhtes otsuse tegemist osalisriikide konverentsi poolt.
   Artikkel 2
   Käesolev otsus on adresseeritud liikmesriikidele.
   
      Brüssel, 7. august 2015
      
         
            Nõukogu nimel
         
         
            eesistuja
         
         J. ASSELBORN
      
   
   
      LISA
      Relvakaubanduslepingu osalisriikide konverentsi kodukorra suhtes, mis võetakse vastu konverentsi esimesel istungjärgul 24.–27. augustil 2015 Mehhikos, annavad relvakaubanduslepingu osalisriikidest liikmesriigid, tegutsedes ühiselt liidu huvides, endast parima tagamaks, et liidu huvid oleksid asjakohaselt kaitstud, kui relvakaubanduslepingu osalisriikide esimesel konverentsil võetakse vastu kodukord. Eelkõige annavad liikmesriigid endast parima tagamaks, et kodukorra sätted võimaldavad liidu huvide asjakohast kaitsmist osalisriikide konverentsi otsustes.